Fremmed-krigere er personer, der kæmper i krige, som ikke involverer det land, hvor personen er statsborger.

I perioden 2013 til 2015 vendte 20 fremmed-krigere tilbage til Aarhus. De havde kæmpet i krige i Irak og i Syrien.

17 af fremmed-krigerne sagde ja til at være med i et såkaldt exit-program. De er alle kommet i arbejde eller i gang med en uddannelse. Det skriver Berlingske.

Politikommissær: Ingen er kommet ud i kriminalitet

Allan Aarslev er politikommissær ved Østjyllands Politi, der stod for exit-programmet sammen med Aarhus Kommune.

Han siger, at man inviterede de hjemkomne fremmed-krigere til en samtale, hvor de fik tilbudt et individuelt forløb, der skulle hjælpe dem tilbage til samfundet.

Allan Aarslev siger også, at ingen af fremmed-krigerne er involveret i kriminalitet, og flere af dem har stiftet familie.

Forsker: Exit-program vil have anden effekt på folk i fængsel

For tiden diskuterer politikerne, hvad der skal ske med de danske statsborgere, der har været fremmed-krigere i terrorbevægelsen Islamisk Stat i Syrien.

Tore Refslund Hamming forsker i militant islamisme ved European University Institute. Ifølge ham vil et exit-program nok ikke virke lige så godt for disse fremmed-krigere.

De har nemlig været længere tid i Syrien og er blevet mere radikaliserede. De risikerer desuden at komme i fængsel, og det vil også betyde noget for effekten.